Skep 'n etos vir evangelisasie - www.bybelkennis.co.za
by Coen Slabber · Published 14/05/2016 · Updated 06/04/2016
The more we get what we now call "ourselves" out of the way and let Christ take us over, the more truly ourselves we become (C. S. Lewis)
Gesonde dinge groei. 'n Gemeente wat nie groei nie, kan nie evangelisties gesond wees nie. Ons moet altyd onthou dat evangelistiese groei nie altyd met 'n dramatiese toename in getalle gepaard gaan nie. Om dissipels te maak is 'n lang en geleidelike proses wat tyd nodig het. Dit is die gevolg van gewone lidmate wat betrokke raak by ander mense se lewens.
D. Grear identifiseer vyf aspekte wat nodig is om 'n gesonde evangelistiese etos in 'n gemeente te skep.
Doegerigtheid en sensitiwiteit vir die Gees
Die belangrikste faktor in persoonlike evangelisasie is om met die Heilige Gees saam te werk. Ons bou nie die koninkryk van God nie; ons laat toe dat God dit deur ons bou. Geen wonder die eerste opdrag aan die apostels in Handelinge is wag. Totdat die Heilige gees uitgestort is, kan hulle niks doen nie. Dit is die enigste manier waardeur ons nie deur die massiewe taak oorweldig sal word nie. God verwag nie dat ons mense moet bekeer nie. Hy nooi ons uit om saam met Hom te loop en sy instrument te wees terwyl Hy sy gemeente bou. Soms is daar 'n oop deur; soms nie. As jy waarneem dat 'n deur as gevolg van gebed oopgaan, bid gedurig en luister as jy bid.
Praktiese maniere om 'n gesprek te begin
So dikwels begin ons met geforseerde vrae soos: "As jy vannag doodgaan waar sal jy die ewigheid deurbring?" Dit is nie verkeerd nie, maar daar is beter maniere om mense te benader. Bou eers 'n verhouding met hulle voor jy met sulke vrae kom.
Die beste manier om te leer hoe om Christus met ander mense te deel, is deur iemand dop te hou. 'n Boek of kursus is nie 'n model nie.
Die vermoë om jou eie storie kort en bondig te deel
Ons moet 'n kort – honderd woorde of minder – storie hê om te vertel hoe Christus ons behoeftes hanteer het. Ons storie is nie dieselfde as die evangelie nie, dit is 'n reaksie op die evangelie. Dit dien gewoonlik as inleiding om die evangelie met ander te deel.
'n Vermoë om die werklike evangelie kort en bondig met ander te deel
'n Nuttige manier is deur daarop te wys dat godsdienste gaan oor wat gedoen moet word; die evangelie gaan oor wat reeds gedoen is. Jy moet die hoorders betrokke kry. Jy kan altyd later die besonderhede invul. Moenie probeer om die hele evangelie by die eerste ontmoeting te hanteer nie. Jy gaan mense verwar en afskrik.